
     Înlocuieşte forma distribuită anterior
RAPORT

asupra proiectului de Lege privind aprobarea Ordonanţei de urgenţă a Guvernului nr. 89/2008 pentru modificarea Legii învăţământului, nr. 84/1995

 (PL. x. 466/2008)

1. În baza prevederilor art. 95 şi 115 din Regulamentul Camerei Deputaţilor, republicat, cu adresa nr. PL.x. 466 din 8 septembrie 2008, Comisia pentru învăţământ, ştiinţă, tineret şi sport a primit spre dezbatere şi avizare, în fond, în procedură de urgenţă, proiectul de Lege privind aprobarea Ordonanţei de urgenţă a Guvernului nr. 89/2008 pentru modificarea Legii învăţământului, nr. 84/1995.

Pentru întocmirea raportului, Comisia a analizat  avizele primite de la Comisia pentru egalitatea de şanse între femei şi bărbaţi, Comisia juridică, de disciplină şi imunităţi şi avizul Consiliului Legislativ.


Proiectul de Lege are ca obiect de reglementare modificarea Legii învăţământului nr. 84/1995, cu modificările şi completările ulterioare, în sensul eliminării confuziilor şi inechităţilor existente în sistemul de organizare a şcolilor doctorale precum şi a criteriilor de evaluare diferite pentru instituţiile de învăţământ superior faţă de celelalte unităţi din sistemul naţional de cercetare-dezvoltare. 

2. În funcţie de obiectul şi conţinutul său, proiectul de Lege face parte din categoria legilor organice, potrivit prevederilor art. 73 din Constituţia României, republicată.


3. La lucrările Comisiei au fost prezenţi 22 deputaţi, din totalul de 25 membri ai Comisiei. În baza prevederilor art. 54 şi 55 din Regulamentul Camerei Deputaţilor, republicat, la dezbaterea proiectului de Lege au participat ca invitaţi:  doamna Gabriella Pasztor – secretar de stat în Ministerul Educaţiei, Cercetării şi Tineretului; domnul Ungureanu Mihai Aristotel – secretar general şi domnul Popovici Alexandru – director al Departamentului Acreditare din cadrul Agenţiei Române de Asigurare a Calităţii în Învăţământul Superior; doamna Doina Lica – şef serviciu, doamna Roxana Petrescu– şef serviciu şi domnul Cristin Ilie  - consilier în Ministerul Economiei şi Finanţelor; doamna Corina Dumitrescu – rector, Universitatea Creştină „Dimitrie Cantemir” din Bucureşti. 

4. Potrivit prevederilor art. 75 alin. (1) din Constituţia României, republicată, şi ale art. 92  alin. (8) din Regulamentul Camerei Deputaţilor, republicat, Camera Deputaţilor este prima Cameră sesizată.


În urma dezbaterii, în şedinţele din 17 şi 23 septembrie 2008, Comisia a propus, cu 12 voturi pentru respingere, 6 împotriva respingerii şi 3 abţineri, respingerea proiectului de Lege din următoarele motive:


-  în Nota de fundamentare şi în preambulul proiectului nu este prezentată situaţia extraordinară, a cărei reglementare nu poate fi amânată, în sensul prevăzut Constituţia României, republicată, şi de deciziile Curţii Constituţionale în materie, ceea ce ar putea constitui un motiv de neconstituţionalitate a ordonanţei;

- Agenţia Română de Asigurare a Calităţii în Învăţământul Superior, care ar prelua responsabilitatea evaluării instituţiilor de învăţământ superior, nu ar avea resursele financiare şi materiale să îşi îndeplinească atribuţiile în timp util, fără a perturba sistemul de învăţământ, având în vedere că există circa 15.000 de dosare ce trebuie evaluate şi o mare parte dintre acestea ar trebui analizate până la 1 octombrie pentru a se putea realiza înscrierea studenţilor la masterat;

- s-ar crea un monopol al ARACIS cu privire la evaluare capacităţii şi al gradului de a desfăşura activitate didactică de către instituţiile de învăţământ superior, precum şi la acordarea calificativului „grad de încredere ridicat” acestora.

